12 wenke vir ’n plat magie sonder oefening of dieet | Ultim8 Nutrition
12 wenke vir ’n plat magie sonder oefening of dieet
1. Verbeter jou postuur
Jou figuur sal sommer dadelik beter lyk as jy regop staan, sê die afrigter Kim Lyons, wat op die Amerikaanse weergawe van die program The Biggest Loser werk. “Wanneer jy op jou postuur fokus, is jy outomaties besig om jou maagspiere te oefen en ferm te maak,” sê sy. As jy nodig het om jouself daaraan te herinner om regop te staan, kan ’n paar strategies geplaasde notas die ding doen.
2. Drink meer
Sorg dat jy genoeg vloeistof inkry. “Dehidrasie veroorsaak dat jou liggaam water opgaar,” sê Lyon, en dit kan daartoe lei dat jy tot twee oortollige kilogram om jou middel saamdra. Kyk of jy by minstens agt glase water of ander vloeistowwe per dag kan uitkom.
3. Eet meer water
Jip, jy het reg gelees. Voedsel wat baie water bevat, soos vrugte en groente, sal jou gouer versadig laat voel, sê Jaclyn London, voedingsredakteur by die Good Housekeeping Institute in die VSA. Begin jou maaltyd met sop, slaai of ’n gesonde aptytwekker. ’n Goeie keuse is gekapte groenrissies met geurige hummus. Die kombinasie van die rissies en die kekerertjies se oplosbare vesel sal jou kosdrange in toom hou.
Lees ook: Hoe om jou agt glase water te eet
4. Trek ’n pakkie neute nader
Navorsing het geïdentifiseer dat daar ’n verband tussen neute as peuselhappie en ’n kleiner middelomtrek is. Neute is ryk aan mono-onversadigde vette wat beteken dat dit meer vullend as pretzels is. Maak seker dat jy by ongesoute neute hou om natriumgeïnduseerde opgeblasenheid te voorkom en hou in gedagte dat een porsie ongeveer ’n klein handjie vol is.
5. Geniet jou koffie
Gekafeïeneerde koffie is ’n natuurlike (sagte) ontwateringsmiddel, wat help om van pofferigheid ontslae te raak deur oortollige water in die liggaam uit te skei. Kafeïen se stimulerende uitwerking sorg verder dat dinge in jou kolon aan die gang bly, sê London. Gereelde opelyf help vir ’n platter maag.
6. Moenie jou ontbyt afskeep nie
’n Bietjie laevetmelk oor jou graankos kan wondere vir jou middel verrig. Daar is bevind dat daar ’n verband tussen diëte hoog in kalsiumbevattende kosse en ’n gesonder liggaamsgewig is. Verder kan die minerale in suiwelprodukte – kalsium, kalium en magnesium – help om natriumgeïnduseerde opgeblasenheid teë te werk.
Lees ook: 6 idees vir ’n vinnige gesinsontbyt
7. Sit gerus
“Die meeste vroue praat nie graag daaroor nie, maar dit is regtig belangrik om ’n spesifieke tyd elke dag af te staan om ’n draai te loop,” maan dr. Judith Reigman, ’n professor in obstetrie en ginekologie aan die Universiteit van Kalifornië in Los Angeles. “Indien nie is dit maklik om gejaag te voel wanneer jy toilet toe moet gaan, en die behoefte dan te ignoreer.”
Wanneer jy jou brein eers geleer het om jou liggaam se tekens te ignoreer, berei jy die weg vir hardlywigheid en opgeblasenheid.
8. Eet met aandag
In plaas daarvan om jou maaltye af te sluk, kan jy ’n punt daarvan maak om elke happie minstens 10 maal te kou voordat jy sluk. “Jou liggaam moet oortyd werk om kos in die maag en ingewande af te breek,” sê dr. Reichman. En wanneer jy vinnig eet, is jy geneig om lug te sluk, wat jou risiko verhoog om ’n boepmaag te ontwikkel.
9. Maak probiotika deel van jou dieet
“Probiotika is die goeie bakterieë wat jou spysverteringstelsel help om kos af te breek en sodoende die gastro-intestinale probleme wat tussen jou en ’n plat magie staan te voorkom,” verduidelik Jonny Browden, skrywer van die boek Most Effective Natural Cures on Earth. Om te verseker dat jou waterwerke optimaal werk, stel Browden voor dat jy ’n daaglikse porsie probiotikaryke kos soos jogurt, kimchi, miso of karringmelk inkry.
Lees ook: Spysverteringskwessies wat jou gewig beïnvloed
10. Maak tyd vir stap
Indien moontlik, gaan stap elke dag 30 minute, sê Lyons. Dié eenvoudige metabolisme-opwekker sal help om die vet om jou middellyf vinniger te verbrand. En as jy wil oefen, stel ons voor jy vergeet van toestelle wat “ferm maagspiere binne minute” beloof. ’n Studie aan die Kansas State University in die VSA het getoon dat die meeste toestelle wat ontwerp is om jou maagspiere te teiken, nie die beloofde resultaat bied nie. Jy sal beter resultate met tradisionele oefeninge sien.
11. Raak ontslae van jou kougom
Aangesien kougomkou veroorsaak dat jy meer lug sluk, kan dit maak dat jy jou noupypjeans nie oor jou maag kry nie, verduidelik navorsers aan die Amerikaanse Kollege van Gastro-enterologie. Vir ’n vars asem kan jy eerder ’n peperment suig.
12. Ontspan ’n slag
“Wanneer jy oorspanne is, verhoog jou liggaam sy produksie van steroïede en streshormone, wat ’n negatiewe uitwerking op jou spysverteringstelsel het en erge hardlywigheid veroorsaak,” sê dr. Reichman. En asof dít nie genoeg is om jou swanger te laat voel nie nie, verhoog stres ook die produksie van kortisol, die “vlug of veg”-hormoon wat oortollige vet onmiddellik om jou middel laat saampak in ’n poging om jou lewensorgane te beskerm. Om spanning te minimaliseer, adviseer dr. Reichman dat jy 20 minute per dag afknyp om te ontspan.
Previous PostLaevet- vs. laekoolhidraatdiëte: Wat werk beter vir gewigsverlies?Next PostPlatter Maag in 24 uur.
84 Kilos Ligter – Hier is hoe
Plat maag in 24 uur
Platter Maag in 24 uur.
Laevet- vs. laekoolhidraatdiëte: Wat werk beter vir gewigsverlies?